Boer se grond op Stellenbosch beset | Netwerk24
Deur Isabel Venter 04 Augustus 2018 18:17
'n Boer van Stellenbosch sit met die hande in die hare nadat onwettige besetters die afgelope week sy plaas begin beset het.
Carl Opperman, die uitvoerende hoof van Agri SA in die Wes-Kaap, het die voorval Saterdag bevestig. Hy sê daar is 'n dringende hofbevel probeer bekom om die grondbesetters te keer, maar dat dié aansoek eers Maandag aangehoor sal word.
Die eienaar van die plaas het ook die onwettige besetting van sy grond bevestig. Vir veiligheidsredes, wou hy egter nie sy naam of die naam van die plaas bekendmaak nie. Die plaas is noord van Stellenbosch en grens direk aan die informele nedersetting Kayamandi.
Sover bekend is, het die staanplekke in 'n deel van Kayamandi wat aan die plaas grens, opgeraak, en het mense toe hutte op die plaas begin oprig.
"Dinge gebeur vinnig daar. 'n Mens gaan binnekort nie eers meer 'n stukkie groen gras kan sien nie," sê Opperman.
Die burgemeester van Stellenbosch, adv. Gesie van Deventer, kon nie dadelik bereik word vir kommentaar nie.
Navrae oor die voorval is ook by die polisie gedoen, maar hulle kon nie onmiddellik kommentaar lewer nie.